|  |  |
| --- | --- |
| Tiedote | Savonlinnan Jalkapalloseurojen yhteistyöhanke -  ITÄ-SAVON FUTIS - HANKE |

12.10.2021

Hyvä Vastaanottaja

Savonlinnan seudun jalkapalloseurat ovat kaikessa hiljaisuudessa, lähteneet rakentamaan yhteistyömallia seudullisen jalkapallotoiminnan kehittämiseksi. Yhteistyötoiminnan palaverit ovat poikineet hedelmää ja olemme saaneet Yhteistyölle Opetus- ja kulttuuriministeriön 2- vuotisen hankkeen. ITÄ-SAVON FUTIS - HANKE on käynnistetty lokakuun 2021 alussa. Hankkeen myötä yhteistoiminnan käynnistämiselle on saatu resursseja, joilla pyritään kehittämään kokonaisvaltaisesti koko seudun jalkapallotoimintaa.

Jopa historiallinen Savonlinnan seudun jalkapalloseurojen yhteistoiminnan kehittäminen ja ITÄ-SAVON FUTIS -HANKE; on käynnistetty seurojen yhteisestä näkemyksestä: kuinka voisimme kehittää seudun jalkapallotoimintaa vieläkin paremmaksi ja vetovoimaisemmaksi harrastukseksi. Seudun jalkapalloseurat ovat olleet yhdessä rintamassa mukana yhteistoiminnan suunnittelussa ja luoneet yhteisiä tavoitteita jalkapallotoiminnan kehittämiselle. Yhteinen sävel seurojen välille on löytynyt helposti ja näkemykset jalkapalloharrastuksen tilasta sekä yhteistyön mahdollisuuksista ovat kaikilla seuroilla samansuuntaiset.

Hankkeella ja yhteistoiminnalla pyritään vahvistamaan kokonaisvaltaisesti seudun jalkapallotoimintaa ja pitämään laji jatkossakin elinvoimaisena. Toivomme, että myös tulevaisuudessa mahdollisimman monella seudun tytöllä ja pojalla olisi mahdollisuus harrastaa jalkapalloa omalla seudulla mahdollisimman pitkään ja laadukkaasti.

Suomen Palloliiton itäisen alueen edustajat sekä Etelä-Savon Liikunta ESLI: n seurakehittäjä ovat olleet asiantuntijoina mukana hankkeen ja yhteistyötoiminnan suunnitteluvaiheessa ja ovat lupautuneet tukemaan hanketta omalta osaltaan kaikin mahdollisin keinoin.

**ITÄ-SAVON FUTIS -Hankkeessa ovat jo tällä hetkellä mukana:**

*Juniori-STPS, Kulennoisten Pallo, Anttolan Urheilijat, FC Kerimäki, Karvilan Kivekkäät, sekä*

*Parikkalan Urheilijat*

Hanketta koordinoi Juniori-STPS. Käytännön suunnittelusta ja toiminnasta vastaa Koordinaatioryhmä, jossa on edustajat kaikista mukana olevista seuroista. Koordinaatioryhmä kokoontuu säännöllisesti ja ryhmän esitysten mukaan tehdään toiminnalle vuosisuunnitelmat.

***Hankkeen tavoitteina on:***

* **Seudun jalkapallotoiminnan kokonaisvaltainen kehittäminen**
* Pelaajamäärän kasvattaminen ja Drop out -pelaajamäärän vähentäminen
* Valmennustoiminnan kehittäminen
* Pelaajien kehittyminen ja pelaajapolun mahdollistaminen
* Yhteistoiminta: seurojen välisen yhteistyön lisääminen, mm. yhteistreenit, leirit, tapahtumat, nappulaliiga

**Pelaajille ja perheille:**

Yhteistoiminnan avulla pyrimme vahvistamaan kaikkia alueellisia seuroja ja ihannetilanteessa jokaiselle harrastajalle olisi tarjolla oman ikäistä ja -tasoista, laadukasta jalkapallotoimintaa mahdollisimman lähellä omaa asuinpaikkaa.

Tanhuvaaran jalkapallohallia käytetään yhteistoimintaa yhdistävänä tekijänä ja pyrimmekin mahdollisuuksien mukaan keskittämään syksy - kevään jalkapallotoimintaa Tanhuvaaraan. Olemme jo saanut luotua sunnuntaille yhteistoimintaharjoitukset, jotka lähtevät pyörimään syysloman jälkeen. Sunnuntain ikäluokittain järjestettäviin harjoituksiin ovat tervetulleita kaikki seudun jalkapallon harrastajat ja jalkapallosta kiinnostuneet uudet harrastajat. Yhteistoimintaharjoituksista vastaa koulutetut jalkapallovalmentajat yhteistyössä seurojen ikäluokkien omien valmentajien kanssa.

Korostamme, että Itä-Savon Futis - Hanke ja yhteistyötoiminta eivät muuta seurojen omaa toimintaa, vaan ”emo”-seurat jatkavat toimintaansa, niin kuin tähänkin asti. Seurojen toiminnan kehittämisellä ja yhteistyöllä, pyritään saamaan seudun lapsille ja nuorille laadukas pelaajapolku nappulaikäisestä aina aikuisjalkapalloon asti.

Me seurojen edustajat toivomme, että kaikki seudun jalkapallonharrastajat perheineen, sidosryhmät ja yhteistyökumppanit ottavat jalkapalloseurojen yhteistyön positiivisin ja avoimin mielin vastaan ja toivomme myös uusien harrastajien innostuvan jalkapallotoiminnasta ja toivotamme heidät tervetulleiksi mukaan futistoimintaan!

Tämä kaikki tehdään yhdessä, jalkapallon hyväksi!

ITÄ-SAVON FUTIS - HANKE